Chitatu, Janyuwale 17
Pakaŵavya uyo wakamanyanga kuyowoya chiyowoyero cha Ŵayuda.—Neh. 13:24.
Para munthu wakupulika yayi Mazgu gha Chiuta mu chiyowoyero chachilendo, umoyo wake wauzimu ukuŵa pangozi. M’ma 400 B.C.E., Nehemiya wakakwiya chomene kuwona kuti ŵana ŵanyake ŵa Ŵayuda awo ŵakawera ku Babuloni, ŵakamanyanga yayi Chihebere. Ntheura chikaŵa chakusuzga kuti ŵana aŵa ŵasambire na kupulikiska Mazgu gha Chiuta, kweniso kukolerana na ŵanyawo. (Neh. 8:2, 8) Ŵapapi ŵanyake Ŵachikhristu awo ŵakuteŵetera mu mpingo wa chiyowoyero chachilendo ŵakuwona kuti ŵana ŵawo ŵakulopwa mwauzimu. Chifukwa wuli? Para tikusambira Mazgu gha Chiuta mu chiyowoyero chachilendo ghakutifika chomene pa mtima yayi nga umo vikuŵira para tikusambira mu chiyowoyero chithu. Kweniso chifukwa chakuti tikutondeka kuyowoya makora chiyowoyero chachilendo, tingasuzgika maghanoghano ndipo tingatondeka kukura mwauzimu. Ntheura apo tichali na khumbiro la kuteŵetera Yehova mu charu chinyake, tingachita makora kuwoneseska kuti tikurya chakurya chauzimu mwakukwana.—Mat. 4:4. w16.10 2:4-6
Chinayi, Janyuwale 18
Chipulikano mbukaboni wakukhorweska wa vinthu vyenecho ivyo ni vyambura kuwoneka.—Heb. 11:1.
Chipulikano ntchinthu chakuzirwa chomene, kweni ni ŵanthu wose yayi awo ŵali nacho. (2 Tes. 3:2) Yehova wali kupeleka “chipulikano” kwa muteŵeti wake waliyose. (Rom. 12:3; Gal. 5:22) Ntheura tikukondwa chomene kuti Yehova wali kutipa chipulikano. Yesu wakati Yehova wakuguza ŵanthu kwizira mwa Mwana wake. (Yoh. 6:44, 65) Para munthu wali na chipulikano mwa Yesu, zakwananga zake zikugowokereka. Para zakwananga zake zagowokereka, wakukondwa kuŵa paubwezi na Yehova. (Rom. 6:23) Kasi tili ŵakwenelera nadi vitumbiko ivi? Pakuti ndise ŵakwananga, tikwenelera chilango cha nyifwa. (Sal. 103:10) Kweni Yehova wakawonamo kauwemi mwa ise. Ndipo chifukwa cha lusungu lwake lukuru, wakajura mitima yithu kuti tizomere makani ghawemi. Ntheura tikamba kuŵa na chipulikano mwa Yesu kweniso chilindizga cha umoyo wamuyirayira.—1 Yoh. 4:9, 10. w16.10 4:1, 2
Chinkhondi, Janyuwale 19
[Paulosi wakakhwimiska] ŵasambiri na mazgu ghanandi.—Mil. 20:2.
Mu makalata ghake, Paulosi wakalumbanga chomene Ŵakhristu ŵanyake. Ŵanyake mwa Ŵakhristu aŵa wakendapo nawo vyaka vinandi. Ntheura wakamanyanga makora ivyo ŵakatondekanga na ivyo ŵakachitanga makora. Kweni nyengo zose Paulosi wakayowoyanga viwemi vya Ŵakhristu ŵanyake m’malo mwakuyowoya waka tumaubudi twawo. Mwachiyelezgero, Paulosi wakati Timote wakaŵa nga ‘ni mwana wake wakutemweka na wakugomezgeka mu Fumu’ kweniso uyo wakaŵa wakunozgeka kovwira nadi Ŵakhristu ŵanyake. (1 Kor. 4:17; Fil. 2:19, 20) Nyengo yinyake Paulosi wakalumba chomene Tito ku mpingo wa ku Korinte, wakati ni “munyane na wantchito munyane uyo tikuteŵetera lumoza kuti timovwirani.” (2 Kor. 8:23) Nadi, Timote na Tito ŵakakhozgeka chomene na ivyo Paulosi wakayowoya. Paulosi na Baranaba ŵakaŵika umoyo wawo pangozi apo ŵakaweleraso ku malo agho ŵanthu ŵakaŵachitira nkhaza. Mwachiyelezgero, ŵakalutaso ku Lisitira kuti ŵakakhozge ŵasambiri ŵaphya kuti ŵalutilire kuŵa na chipulikano chakukhora na kuleka kopa ŵanthu ŵakususka. (Mil. 14:19-22) Ku Efeso, Paulosi wakati wasangana na genge lakofya ilo likaŵawukira uheni chomene, wakakhwimiska ŵasambiri awo ŵakaŵa kwenekura.—Mil. 20:1. w16.11 1:10, 11
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn